Conor Bradley – Liverpools nye superback
Skadeproblemene til Trent Alexander-Arnold (25) bekymrer Liverpool-fansen mindre enn normalt. Den nye yndlingen Conor Bradley (20) fortsetter nemlig å skinne. Bradley ble «banens beste» med scoring og to assist da Liverpool vant 4–1 i ligaoppgjøret 31. januar.  VG Live søndag: Følg Liverpool - Manchester City fra kl. 16.45 Når Manchester City er motstander på Anfield i søndagens enormt viktige toppkamp, kunne urutinerte Bradley blitt sett på som et svakt og usikkert punkt.  Men slik er det ikke. Liverpool-fansen har fått øynene opp for flere unge talenter de siste ukene, men den nordirske 20-åringen skiller seg ut som noe helt spesielt.   – Bradley er som et frisk pust. Han er så fryktløs i pasningsspillet sitt, og han klarer å drive laget fra høyrebacken, er karakteristikken fra tidligere Liverpool-profil Gary McAllister i bloggen LordPing.  Med Trent Alexander-Arnold ute de siste ukene med en kneskade har Bradley fått enda mer spilletid, og det har bekreftet at han er alt annet enn et «blaff».  – Det virker som om han vokser for hver kamp og blir bedre og bedre. Han var fantastisk mot Chelsea, og det er herlig å se en spiller presentere seg slik, er dommen fra McAllister.  Det oppsummerer nok følelsen mange med et bankende Liverpool-hjerte har etter at den unge høyrebacken seilte inn i Jürgen Klopps førsteellever i januar.  Moden At store talenter slipper til i Premier League er ikke noe nytt, men Bradleys inntreden på den store scenen har bekreftet at det er noe helt spesielt på gang.  – Det som har imponert meg aller mest er den taktiske modenheten til Conor Bradley. Mange unge spillere har blendende teknikk og ferdighet, men faller litt gjennom på valg, svarer Viaplay-ekspert Lars Tjærnås på spørsmål om hva som gjør at nordiren har fått fortjent mye oppmerksomhet etter fire kamper i «verdens tøffeste liga.» – Han har evnen til å sjelden overvurdere seg selv. Han spiller enkelt når han må, noe som tjener laget. Den andre delen av taktisk modenhet er evnen til å identifisere riktige rom å true dem – der er han strålende, roser Tjærnås.  Bradleys egenskaper ble svært synlige i 4–1-kampen mot Luton 21. februar.  Han spilte fra start for et lag som slet stort i 1. omgang, men da alt snudde etter pause var det 20-åringen som spilte hovedrollen. – Ja, og det er fordi han har evnet til å true riktige rom ved blant annet å gå inn sentralt for å skape og utnytte overtall, beskriver Tjærnås som også fremhever Bradleys gode tilslag og tekniske ferdigheter.  – Han er dyktig én mot én begge veier, sier Tjærnås som kommenterte Liverpools kamp mot Luton.  – Mener du at han er bedre defensivt enn Alexander-Arnold?  – Jeg synes han er bedre posisjonelt, og kanskje litt bedre én mot én – selv om det er ganske jevnt.  Mistet faren Nevnte McAllister mener det også er gode muligheter for at Bradley og Alexander-Arnold kan spille sammen, men at det først og fremst er viktig at unggutten ikke får for store og mange oppgaver for tidlig.  – Jürgen Klopp har erfaring med å beskytte unge spillere, og det vil være tider der rotasjon er nødvendig. Unge spillere må håndteres på en spesiell måte, understreker McAllister og bruker nettopp Alexander-Arnolds skadeproblemer som et eksempel på akkurat det.  Bradley har kommet tilbake til Liverpool etter noen tøffe uker for ham personlig. Faren Joe Bradley døde i familiens hjem etter en tids sykdom 3. februar – bare tre dager etter at han hadde sett sønnen score sitt første mål for Liverpool i den fantastiske Chelsea-kampen. Ble «voksen» i Bolton Det var forrige sesong Bradley virkelig fikk smaken på «voksenfotball».  Eirik Hiim Titland er formann i den norske supporterklubben til Bolton, og han ble voldsomt imponert da Bradley kom på lån til League One-klubben sommeren 2022.  – Det gikk ikke mange kampene før han fant seg til rette og begynte å gjøre seg bemerket i Bolton-trøya, sier Titland til VG. – Selvtilliten hans vokste i takt med at han blomstret på laget. Jeg la spesielt merke til hans offensive kvaliteter.  – Det ble etter hvert både en spenning og en trygghet i å se pasningene gå hans vei. Da visste vi at han kom til å fosse oppover kanten med ballen i bena, beskriver Titland som beskriver Bradleys spillestil som noe som «varmet et supporterhjerte». Overrasket Bradley ble sammen med keeper James Trafford, på lån fra Manchester City og nå førstekeeper i Burnley, kåret til de beste spillerne i Bolton forrige sesong.  Høyrebacken var på banen i totalt 53 kamper for Bolton, og startet alle de 43 ligakampene han spilte. Det ble fem ligamål, og interessant nok vant Bolton hver gang Bradley scoret – også i de to cupkampene han fant veien til nettet.  Nå er 20-åringen i ferd med å etablere seg på en av verdens største klubber.  – Det er viktig at alle Liverpool-supportere er klar over hvem som lærte ham å spille, fleiper Titland som fra tribunen så Bradley i aksjon flere ganger forrige sesong.  – Jeg skal innrømme at jeg ikke hadde forventet at han skulle komme inn i startelleveren til Liverpool så raskt. At han har tatt spranget fra nivå tre til Premier League er imponerende, sier Titland. 
Liverpool-fansen imponert av 20-årige Conor Bradley, som fortsetter å skinne. Bradley har fylt tomrommet nå som Trent Alexander-Arnold er skadet. Tidligere Liverpool-profil Gary McAllister roser Bradley for å være modig i spillet sitt. Expert Lars Tjærnås skryter av Bradleys taktiske modenhet og gode ferdigheter. Bradley har tidligere imponert i Bolton, og nå er han i ferd med å etablere seg i en av verdens største klubber.